text: Paris le 15e de Juillet.
  Samedy dernier, le Parlement s'etant assemblé, messrs les Gens du Roy y presenterent la responce que la Reyne leur avoit fait donner le jour precedent à la lettre que monsr le Prince avoit escritte audit Parlement le 7e de ce mois, datée de St. Maur, laquelle responce y ayant esté leue, mr le premier President parlant de la retraicte dudit Prince, dit qu'elle tendoit à une guerre civile, ce que le Prince de Conty releva incontinent, et l'interrompant il usa de ses paroles que c'estoit trop choquer un Prince du sang. Le premier President luy repliqua qu'il estoit en lieu où il pouvoit parler librement, et où les suffrages estoient libres; surquoy s'estant eslevé quelque bruit parmy la compagnye, ledit Prince de Conty repartit qu'il scavoit
  bien qu'il estoit permis de parler là franchement et en toutte liberté et qu'il ne le pouvoit ny le vouloit empescher, mais qu'il disoit encore un coup que c'estoit trop choquer un Prince du sang, et qu'il faisoit juge S.A.R. des intentions de mr son frere. A quoy mr le duc d'Orleans respondit qu'il estoit garent des droictes intentions de mr le Prince, et il ne passa autre chose ce jour là au Parlement.
  Lundy dernier il y eut Conseil d'en haut au palais royal où mr le duc d'Orleans se trouva, auquel la reyne remit entierement l'affaire de mr le Prince pour l'accommoder ainsy qu'il jugeroit bon estre.
  Mardy dernier le Parlement s'assembla derecheff, auquel mr le Prince de Conty presenta une seconde lettre de mr le Prince son frere, servant de responce à celle que la reyne avoit faitte à sa premiere lettre. On n'y fit autre chose que de l'examiner sur ce qu'elle parloit de messrs de Servient, le Tellier et de Lionne, les taxant tous trois d'estre creatures de mr le Cardal et les ennemis de sa maison. Le President Boquemas parla pour le sr de Servient, et dit à la Compagnie que celuy cy fairoit paroistre, qu'il n'estoit pas cause que la paix generale ne s'estoit faitte à Munster, comme le Prince luy reprochoit ce jour là pendant l'assemblée dudit Parlement. Mr le Coadjuteur de Paris et madame de Chevreuse furent huez par le peuple dans la grand sale et dans la cour du palais, leur criant: au Mazarin, au Mazarin.
  Le mesme jour apres disné mr le duc d'Orleans se rendit en la maison du sr de Rambouillet au fauxbourg St. Anthoine où monsr le Prince se trouva aussy avec 7 ou 8 seigneurs qui estoient avec luy dans son carosse; ils confererent ensemble en particulier pres de deux heures, apres quoy le Prince s'en retourna à St. Maur, où il y a tousiours grand monde, et tous ceux qui y vont sont traités aux despens de monsr le Prince, qui pour cet effect
  a fait dresser des tentes autour de sa maison affin d'y recevoir un chacun.
  Le Maral de Grammont ayant eu ordre de la Reyne d'aller en son Gouvernement de Bayonne afin d'avoir l'oeil à tout ce qui se passera du costé de Bourdeaux dans la presente conjuncture dont ce Gouvernement là est voisin, partit d'icy lundy dernier pour faire ce voyage, ledt Maral n'estant pas trop bien à present avec mr le Prince.
  Mardy dernier le Parlement s'assembla où les advis furent ouverts, et on commença à opiner. Mr le premier President pria S.A.R. d'en vouloir dire son advis; mais il respondit, que quand ce seroit à son rang d'opiner il le diroit et non plus tost. Mr le Coadjuteur venant à son tour, dit qu'on devoit faire de treshumbles remonstrances à leurs Matez pour l'esloignement de leurs conseils, et de leurs personnes les srs de Servient, le Tellier et de Lionne, et que la Reyne seroit suppliée de ne plus entretenir de commerce par lettres et messages avecq monsr le Cardal, puis qu'il estoit proscript et bany de France par arrest de tous les Parlements.